title: 2008/402/EK: Az európai központi bank határozata ( 2008. május 15. ) az eurobankjegyek tekintetében az euro biztonságos kezelést igénylő elemeit előállítók biztonsági akkreditációs eljárásairól (EKB/2008/3)

text:
               30.5.2008

               HU

               Az Európai Unió Hivatalos Lapja

               L 140/26

      AZ EURÓPAI KÖZPONTI BANK HATÁROZATA

   (2008. május 15.)
   az eurobankjegyek tekintetében az euro biztonságos kezelést igénylő elemeit előállítók biztonsági akkreditációs eljárásairól
   (EKB/2008/3)
   (2008/402/EK)
   AZ EURÓPAI KÖZPONTI BANK KORMÁNYZÓTANÁCSA,
   tekintettel az Európai Közösséget létrehozó szerződésre és különösen annak 106. cikke (1) bekezdésére,
   tekintettel a Központi Bankok Európai Rendszere és az Európai Központi Bank Alapokmányára (a továbbiakban: a KBER Alapokmánya) és különösen annak 16. cikkére,
   mivel:

               (1)

               A Szerződés 106. cikkének (1) bekezdése és a KBER Alapokmányának 16. cikke úgy rendelkezik, hogy a Közösség területén a bankjegyek kibocsátásának engedélyezése az Európai Központi Bank (EKB) kizárólagos joga. E jog magában foglalja az eurobankjegyek mint fizetőeszközök sértetlenségének védelmére szolgáló intézkedések meghozatalára vonatkozó hatáskört.

               (2)

               A nagyközönség euróba mint fizetőeszközbe vetett bizalmának fenntartása érdekében szükséges meghatározni a biztonsági minimumszabályokat az eurobankjegyek és azok összetevőinek előállítására, kezelésére, tárolására és szállítására, valamint egyéb olyan biztonsági védelmet igénylő anyagokra és információkra vonatkozóan, amelyek elvesztése, eltulajdonítása vagy nyilvánosságra hozatala veszélyeztetheti az eurobankjegyek sértetlenségét, illetve elősegítheti hamis eurobankjegyek vagy azok összetevőinek előállítását; a biztonsági szabályzatot az ilyen tevékenységekben részt vevő valamennyi jogalanynak be kell tartania, de e szabályzat tartalma a tevékenység fajtájától függően változó lehet.

               (3)

               Szükség van egy biztonsági akkreditációs eljárás létrehozására annak igazolására, hogy a gyártók betartják a biztonsági előírásokat, valamint a biztonsági szabályzat folyamatos betartásának biztosítására, továbbá be nem tartásuk esetére különböző típusú jogkövetkezmények előírására. Ezek a jogkövetkezmények a figyelmeztetéstől a biztonsági akkreditáció visszavonásáig terjedhetnek, és azoknak arányban kell állniuk a megállapított szabálytalanság jellegével.

               (4)

               Az EKB felelőssége egy olyan rendszer létrehozása és fenntartása, amely biztosítja, hogy eurobankjegyeket kizárólag euroövezeti nemzeti bankoknak, az euro bevezetésére (a Kormányzótanács döntése alapján) előkészületeket folytató tagállamok nemzeti központi bankjainak, más akkreditált gyártóknak és/vagy az EKB-nak lehessen szállítani.

               (5)

               Megfelelően módosítani szükséges az eurobankjegyek beszerzéséről szóló, 2004. szeptember 16-i EKB/2004/18 iránymutatást (1),

         A KÖVETKEZŐKÉPPEN HATÁROZOTT:
   I.   SZAKASZ
   ÁLTALÁNOS RENDELKEZÉSEK
   1. cikk
   Meghatározások
   Ennek a határozatnak az alkalmazásában:

               a)

               „NKB”: azon tagállamok nemzeti központi bankja, amelyek bevezették az eurot;

               b)

               „eurorendszerhez csatlakozó NKB”: olyan tagállam nemzeti bankja, amely az eurot nem vezette be, de megfelel az euro bevezetéséhez szükséges feltételeknek, és amellyel kapcsolatban határoztak az eltérés (a Szerződés 122. cikkének (2) bekezdése) megszüntetéséről;

               c)

               „az euro biztonságos kezelést igénylő elemei”: az eurobankjegyek első sorozatai és azok összetevői, valamint egyéb olyan biztonsági védelmet igénylő anyagok és információk, amelyek elvesztése, eltulajdonítása vagy nyilvánosságra hozatala veszélyeztetheti az eurobankjegyek sértetlenségét, illetve elősegítheti hamis eurobankjegyek vagy azok összetevőinek előállítását;

               d)

               „biztonsági szabályzat”: az euro biztonságos kezelést igénylő elemeinek beszerzésére vonatkozó, az EKB által időről-időre külön szabályzatban megállapított anyagi jogi szabályok;

               e)

               „vevő”: az a vállalat, szervezet vagy nemzeti központi bank, amely valamely módon vevőként részt vesz az euro biztonságos kezelést igénylő elemeinek előállítására, kezelésére, vagy tárolására szolgáló szerződéskötésben;

               f)

               „gyártási helyszín”: minden olyan helyiség, amelyet a gyártó az euro biztonságos kezelést igénylő elemeinek előállítása, kezelése (ideértve a megsemmisítést) vagy a vevőhöz, illetve adott esetben a megsemmisítésre szolgáló külön létesítménybe történő szállítását megelőző tárolása céljára használ vagy kíván használni;

               g)

               „az euro biztonságos kezelést igénylő elemeivel kapcsolatos tevékenységek”: az euro biztonságos kezelést igénylő elemeinek előállítása, kezelése (beleértve a megsemmisítést), tárolása vagy szállítása;

               h)

               „gyártó”: minden olyan jogalany, amely az euro biztonságos kezelést igénylő elemeivel kapcsolatos tevékenységet végez, azon jogalanyok kivételével, amelyek csak az euro biztonságos kezelést igénylő elemeinek szállítását vagy megsemmisítést végzik vagy kívánják végezni, és „akkreditált gyártó”: az a gyártó, amelyik megkapta a teljes biztonsági akkreditációt;

               i)

               „teljes biztonsági akkreditáció”: a 3. cikkben meghatározott jogállás, amelyet az EKB ad meg valamely gyártónak az euro valamely biztonságos kezelést igénylő eleme vonatkozásában az euro biztonságos kezelést igénylő elemeivel kapcsolatos tevékenységre;

               j)

               „szabálytalanság”: azon eset, amelyben a következők bármelyike nem felel meg a biztonsági szabályzat vonatkozó részeinek: i. a gyártó által e határozatnak megfelelően bevezetett biztonsági előírások; ii. az euro biztonságos kezelést igénylő elemeivel kapcsolatos tevékenységet végző, akkreditált gyártó intézkedései; vagy iii. az ideiglenes biztonsági akkreditációval rendelkező és az euro biztonságos kezelést igénylő elemeivel kapcsolatos tevékenység végzésére készülő gyártó intézkedései;

               k)

               „biztonsági ellenőrzés”: az euro biztonságos kezelést igénylő elemeivel kapcsolatos tevékenység ellenőrzése annak értékelése céljából, hogy a gyártási helyszínen a biztonsági előírások megfelelnek-e a biztonsági szabályzatnak; és

               l)

               „ideiglenes biztonsági akkreditáció”: a 4. cikkben meghatározott jogállás, amelyet az EKB ad meg valamely gyártónak annak visszaigazolására, hogy az euro valamely biztonságos kezelést igénylő eleme vonatkozásában felkészülhet az euro biztonságos kezelést igénylő elemeivel kapcsolatos tevékenység végzésére.

         2. cikk
   Általános elvek
   (1)   Az EKB által elfogadott biztonsági szabályzat jelenti a minimumszabályokat. A gyártók elfogadhatnak és bevezethetnek szigorúbb előírásokat, de az EKB csak a saját biztonsági szabályzatának való megfelelést értékeli.
   (2)   Az EKB által másutt megállapított olyan rendelkezések ellenére, amelyek ezt a határozatot az eurobankjegyekkel kapcsolatos valamely külön eljárásra alkalmazzák, ez a határozat nem vonatkozik azon eurobankjegyek kezelésére és tárolására, amelyeket az NKB-nál legyártott, de ki nem bocsátott bankjegyként tartanak nyilván.
   (3)   Az akkreditált gyártó csak a következők számára szállíthatja az euro biztonságos kezelést igénylő elemeit:

               a)

               másik akkreditált gyártó;

               b)

               az NKB;

               c)

               a Kormányzótanács határozata alapján valamely eurorendszerhez csatlakozó NKB; vagy

               d)

               az EKB.

         (4)   Az Igazgatóság hozza meg a gyártók biztonsági akkreditációjához kapcsolódó minden határozatot, figyelembe véve a Bankjegy Bizottság álláspontját. Az Igazgatóság rendelkezik emellett hatáskörrel a 3. cikk (6) bekezdése szerinti hozzájárulás megadására.
   (5)   A gyártó viseli mindazon költségeket és kapcsolódó veszteségeket, amelyek e határozat alkalmazásával kapcsolatban felmerülnek.
   3. cikk
   Teljes biztonsági akkreditáció
   (1)   Az akkreditált gyártó csak akkor végezhet az euro biztonságos kezelést igénylő elemeivel kapcsolatos tevékenységet az euro biztonságos kezelést igénylő valamely eleme tekintetében, ha az EKB teljes biztonsági akkreditációt adott számára az euro biztonságos kezelést igénylő elemeivel kapcsolatos adott tevékenységre.
   (2)   A gyártónak akkor adható meg a teljes biztonsági akkreditáció az euro biztonságos kezelést igénylő elemeivel kapcsolatos tevékenységre az euro biztonságos kezelést igénylő valamely eleme tekintetében, amennyiben:

               a)

               az euro biztonságos kezelést igénylő elemeivel kapcsolatos tervezett tevékenységre szolgáló gyártási helyszínen a bevezetett biztonsági előírások megfelelnek a biztonsági szabályzat vonatkozó részeinek;

               b)

               az euro biztonságos kezelést igénylő elemeivel kapcsolatos tervezett tevékenységben részt vevő nyomdák fizikailag valamely tagállamban találhatóak; és

               c)

               a nyomdákon kívül az euro biztonságos kezelést igénylő elemeivel kapcsolatos tervezett tevékenységben részt vevő minden gyártási helyszín valamely tagállamban vagy az Európai Szabadkereskedelmi Társulás valamely tagállamában található.

         (3)   Az Igazgatóság módosíthatja a (2) bekezdés c) pontjának megfelelően meghatározott, földrajzi elhelyezkedésre vonatkozó követelmény hatókörét, figyelembe véve a Bankjegy Bizottság álláspontját. Minden ilyen határozatról haladéktalanul értesíteni kell a Kormányzótanácsot, és az Igazgatóság tartja magát a Kormányzótanács által e kérdésben elfogadott minden határozathoz.
   (4)   A gyártó határozatlan időre szóló, teljes biztonsági akkreditációt kap, de a 13–15. cikk szerint meghozott határozat az akkreditáció állapotát befolyásolhatja vagy vissza is vonhatja.
   (5)   Az akkreditált gyártó csak azon a gyártási helyszínen végezhet az euro biztonságos kezelést igénylő elemeivel kapcsolatos tevékenységet, amelyre biztonsági akkreditációt kapott és csak az euro azon biztonságos kezelést igénylő eleme tekintetében, amelyet az adott gyártási helyszínre meghatároztak. Az akkreditált gyártó intézkedhet az euro biztonságos kezelést igénylő elemeinek a vevőhöz való szállítására, vagy szükség esetén a vevő nevében valamely megsemmisítésre szolgáló külön létesítményben történő megsemmisítésére (beleértve az ehhez kapcsolódó szállítást) a biztonsági szabályzat vonatkozó részeinek megfelelően. A biztonsági szabályzat fent említett részei be nem tartásának az ilyen megsemmisítés vagy szállítás közbeni előfordulását az akkreditált gyártó szabálytalanságának kell tekinteni.
   (6)   Az akkreditált gyártó az EKB előzetes írásbeli hozzájárulása nélkül nem szervezheti ki, illetve nem adhatja át más gyártási helyszínnek vagy harmadik személynek (beleértve a gyártó leányvállalatait és kapcsolt vállalkozásait is) az euro biztonságos kezelést igénylő elemeinek előállítását, kezelését (ideértve a megsemmisítést) vagy tárolását.
   4. cikk
   Ideiglenes biztonsági akkreditáció
   (1)   Annak a gyártónak, amely nem kapta meg a teljes biztonsági akkreditációt, ideiglenes biztonsági akkreditáció adható legfeljebb egy évre az euro biztonságos kezelést igénylő valamely eleme tekintetében az euro biztonságos kezelést igénylő elemével kapcsolatos tervezett tevékenységre. Ha a gyártó ezen az időtartamon belül pályázik vagy megbízást kap az euro biztonságos kezelést igénylő elemével kapcsolatos tevékenységre, ideiglenes biztonsági akkreditációja meghosszabbítható a teljes biztonsági akkreditációra vonatkozó döntés EKB általi meghozataláig.
   (2)   A gyártónak akkor adható ideiglenes biztonsági akkreditáció az euro biztonságos kezelést igénylő valamely eleme tekintetében az euro biztonságos kezelést igénylő elemeivel kapcsolatos tervezett tevékenységre, amennyiben:

               a)

               az euro biztonságos kezelést igénylő elemeivel kapcsolatos tervezett tevékenységre szolgáló gyártási helyszínen a bevezetett biztonsági előírások megfelelnek a biztonsági szabályzat vonatkozó részeinek, kivéve a folyamatirányítási és ellenőrzési nyomvonalra vonatkozó eljárásokat az euro biztonságos kezelést igénylő azon elemeinek előállítása, kezelése és szállítása tekintetében, amelyre az akkreditáció iránti kérelmet benyújtotta;

               b)

               a gyártó képes annak igazolására, hogy képes kialakítani és bevezetni az a) pontban leírt olyan folyamatirányítási és ellenőrzési nyomvonalra vonatkozó eljárásokat, amelyek meg fognak felelni a biztonsági szabályzatnak;

               c)

               az euro biztonságos kezelést igénylő elemeivel kapcsolatos tervezett tevékenységben részt vevő nyomdák fizikailag valamely tagállamban találhatóak; és

               d)

               a nyomdákon kívül az euro biztonságos kezelést igénylő elemeivel kapcsolatos tervezett tevékenységben részt vevő minden gyártási helyszín valamely tagállamban vagy az Európai Szabadkereskedelmi Társulás valamely tagállamában található.

         (3)   Az euro valamely biztonságos kezelést igénylő eleme tekintetében az euro biztonságos kezelést igénylő elemeivel kapcsolatos tevékenységre ideiglenes akkreditációval rendelkező gyártó megkaphatja az eurobankjegyek előállítására vonatkozó titkos műszaki előírásokat és felkészülhet az euro biztonságos kezelést igénylő elemével kapcsolatos adott tevékenységre.
   (4)   Az euro valamely biztonságos kezelést igénylő eleme tekintetében az euro biztonságos kezelést igénylő elemeivel kapcsolatos tevékenységre ideiglenes akkreditációval rendelkező gyártó nem végezheti az euro biztonságos kezelést igénylő elemeivel kapcsolatos e tevékenységet vagy bármely más olyan, az euro biztonságos kezelést igénylő elemeivel kapcsolatos tevékenységet, amelyre nem kapott biztonsági akkreditációt, és ideiglenes biztonsági akkreditációját nem ruházhatja át vagy nem engedményezheti harmadik személyre (ideértve leányvállalatait és csatolt vállalkozásait).
   (5)   Az ideiglenes akkreditáció lejárata maximális időtartamának, és annak a 4. cikk (1) bekezdésében előírt meghosszabbítása sérelme nélkül az ideiglenes akkreditáció automatikusan lejár az EKB által a 7. cikk (1) bekezdésének d) pontjában meghatározott napon, amennyiben a következőkre nem kerül sor: a) a gyártó ezen időpontot megelőzően teljes biztonsági akkreditációt kap az euro adott biztonságos kezelést igénylő eleme tekintetében az euro biztonságos kezelést igénylő elemeivel kapcsolatos tevékenységre, amely esetben úgy kell tekinteni, hogy az ideiglenes biztonsági akkreditáció e teljes biztonsági akkreditáció megadásának napján lejár; vagy b) azt a 14. cikknek megfelelően meghozott határozattal visszavonták.
   (6)   Az ideiglenes biztonsági akkreditációt befolyásolhatja a 12. vagy 15. cikknek megfelelően hozott döntés is.
   II.   SZAKASZ
   IDEIGLENES BIZTONSÁGI AKKREDITÁCIÓS ELJÁRÁS
   5. cikk
   Az eljárás megindítására vonatkozó kérelem és a biztonsági ellenőrző csoport kijelölése
   (1)   Az euro valamely biztonságos kezelést igénylő eleme tekintetében az euro biztonságos kezelést igénylő elemeivel kapcsolatos tevékenységet végezni kívánó gyártó írásbeli kérelmet intéz az EKB-hoz a biztonsági akkreditációs eljárás megindítása céljából. A kérelem az alábbiakat tartalmazza:

               a)

               az euro biztonságos kezelést igénylő eleme (elemei), a gyártási helyszín és annak földrajzi elhelyezkedése, valamint az euro biztonságos kezelést igénylő elemével kapcsolatos azon tevékenység megjelölése, amelyre a gyártó biztonsági akkreditációt kíván szerezni;

               b)

               tájékoztatás arra nézve, hogy gyártóberendezései alkalmasak az euro biztonságos kezelést igénylő azon elemének (elemeinek) előállítására, amelyre az akkreditációt megkérték;

               c)

               a gyártási helyszín fizikai biztonsági előírásaira vonatkozó információk megadása;

               d)

               a kérelemnek része a gyártó részéről arra vonatkozó írásbeli kötelezettségvállalás, hogy betartja e határozat mindenkor hatályos változatának valamennyi vonatkozó rendelkezését, valamint nyilatkozat arra, hogy a biztonsági szabályzatot titokban fogja tartani;

               e)

               ha a gyártó megsemmisítésre szolgáló külön létesítményt kíván használni, tájékoztatás ennek okairól és a létesítményre vonatkozó előírásokról. A gyártó megadja különösen az euro biztonságos kezelést igénylő elemeinek a megsemmisítésre szolgáló külön létesítménybe és onnan történő szállítására, valamint az euro biztonságos kezelést igénylő elemeinek a létesítményben történő megsemmisítésének figyelemmel kísérése eszközeire vonatkozó tervezett előírásokat; és

               f)

               egyértelműen meghatározza, hogy a gyártó teljes vagy ideiglenes akkreditációt kér-e az euro biztonságos kezelést igénylő valamely eleme tekintetében az euro biztonságos kezelést igénylő elemeivel kapcsolatos tevékenységre.

         (2)   Az EKB ellenőrzi, hogy az eljárás megindítására vonatkozó kérelem megfelel-e az (1) bekezdésben megállapított követelményeknek, és a gyártót az eljárás megindítására vonatkozó kérelem kézhezvételétől számított 20 EKB-munkanapon belül tájékoztatja az ellenőrzés eredményéről, a (3) és (4) bekezdésben megállapított eljárásoknak megfelelően. Az EKB ezt a határidőt egy alkalommal meghosszabbíthatja, de erről írásban értesítenie kell a gyártót. Az EKB az ellenőrzés elvégzése során további információkat kérhet a gyártótól az (1) bekezdésben felsorolt tételek vonatkozásában. Ha az EKB további információkat kér, a gyártót a további információk kézhezvételétől számított 20 EKB-munkanapon belül tájékoztatja az ellenőrzés eredményéről.
   (3)   Az EKB elutasítja az eljárás megindítására vonatkozó kérelmet, és erről a határozatáról – az okok megjelölésével – írásban értesíti a gyártót legkésőbb a (2) bekezdésben meghatározott határidőn belül, ha:

               a)

               a gyártó nem adja meg az (1) bekezdés alapján szükséges információkat vagy írásbeli kötelezettségvállalást;

               b)

               a gyártó nem adja meg az EKB által a (2) bekezdés alapján kért további információkat;

               c)

               a gyártó biztonsági akkreditációját visszavonták és a visszavonásról szóló határozatban megadott, az újbóli kérelmezésre vonatkozó tilalmi időszak még nem telt el; vagy

               d)

               a közreműködő bármely nyomda vagy a gyártási hely földrajzi elhelyezkedése nem felel meg teljes biztonsági akkreditáció kérése esetén a 3. cikk (2) bekezdésének b) pontjában és 3. cikk (2) bekezdésének c) pontjában, ideiglenes biztonsági akkreditáció kérése esetén a 4. cikk (2) bekezdésének c) pontjában és a 4. cikk (2) bekezdésének d) pontjában megállapított követelményeknek.

         (4)   Ha a gyártó megfelel az (1) bekezdésben megállapított követelményeknek és benyújtja a (2) bekezdésnek megfelelően kért további információkat, az EKB legkésőbb a (2) bekezdésben meghatározott határidőn belül értesíti a gyártót az induló biztonsági ellenőrzés napjáról. Az EKB egyidejűleg megküldi a gyártó részére a következőket:

               a)

               az euro biztonságos kezelést igénylő minden elemének titkos listája, amely a biztonsági szabályzat részét képezi; és

               b)

               a biztonsági szabályzat azon részeinek másolata, amelyek az euro biztonságos kezelést igénylő azon elemeinek előállítására, kezelésére (ideértve a megsemmisítést) és tárolására vonatkoznak, amelyek tekintetében a gyártó a biztonsági akkreditációt meg kívánja szerezni. Az EKB megküldi a gyártónak a szabályok minden olyan frissítését, amelyet a biztonsági akkreditációs eljárás során adnak ki.

         (5)   Az EKB biztonsági ellenőrző csoportot jelöl ki, amely az EKB és az NKB-k szakértőiből áll. A kijelöléskor tiszteletben kell tartani az összeférhetetlenség kerülésének elvét. Ha az összeférhetetlenség a kijelölést követően keletkezik, az EKB azonnal leváltja a szóban forgó személyt egy olyan szakértőre, akinek tekintetében összeférhetetlenség nem áll fenn.
   6. cikk
   Induló biztonsági ellenőrzés
   (1)   Az induló biztonsági ellenőrzés legkésőbb az attól számított 20 EKB-munkanapon belül kezdetét veszi, hogy a gyártó kézhez vette az EKB-tól az 5. cikk (4) bekezdésében említett értesítést. Amennyiben a gyártó teljes biztonsági akkreditációt kér, a biztonsági ellenőrző csoport az induló biztonsági ellenőrzés során ellenőrzi az euro biztonságos kezelést igénylő elemeivel kapcsolatos tervezett tevékenységre vonatkozó előírásokat és felkeresi azt a gyártási helyszínt, amelyre vonatkozóan a gyártó teljes biztonsági akkreditációt kért, valamint értékeli a megsemmisítésre szolgáló külön létesítményre vonatkozó előírásokat.
   (2)   A biztonsági ellenőrző csoport értékeli, hogy a gyártó által az euro biztonságos kezelést igénylő elemeivel kapcsolatos tervezett tevékenység minden vonatkozása tekintetében bevezetett vagy bevezetésre javasolt biztonsági előírások megfelelnek-e a biztonsági szabályzat vonatkozó részének. Abban az esetben, ha a gyártó a biztonsági szabályzat vonatkozó részeinek való megfelelés érdekében javasolja egyes biztonsági előírások vagy fejlesztések bevezetését, a teljes biztonsági akkreditáció csak akkor adható meg, ha ezeket az előírásokat vagy fejlesztéseket bevezette. A biztonsági ellenőrző csoport – az (5) bekezdésben említett jelentés gyártónak való átadása előtt – további vizsgálatot végezhet annak ellenőrzésére, hogy a javasolt előírások vagy fejlesztések megfelelnek-e a biztonsági szabályzatnak.
   (3)   Amennyiben a gyártó csak ideiglenes biztonsági akkreditációt kér, a biztonsági ellenőrző csoport felkeresi azt a gyártási helyszínt, amelyre a gyártó megkérte az ideiglenes biztonsági akkreditációt és ellenőrzi, hogy a gyártó által bevezetett biztonsági előírások megfelelnek a biztonsági szabályzat vonatkozó részeinek, kivéve a folyamatirányítási és ellenőrzési nyomvonalra vonatkozó eljárásokat az euro biztonságos kezelést igénylő azon elemeinek előállítása, kezelése és szállítása tekintetében, amelyre az ideiglenes akkreditáció iránti kérelmet benyújtotta; A biztonsági ellenőrző csoport azt is ellenőrzi, hogy a gyártó igazolja-e, miszerint képes kialakítani és bevezetni olyan folyamatirányítási és ellenőrzési nyomvonalra vonatkozó eljárásokat, amelyek meg fognak felelni a biztonsági szabályzatnak.
   (4)   Az induló (vagy adott esetben a kiegészítő) biztonsági ellenőrzés befejeztével és a gyártási helyszínről való távozás előtt a biztonsági ellenőrző csoport ténybeli megállapításairól nem hivatalos és szóbeli előzetes összefoglalót ad a gyártónak. Ha a biztonsági ellenőrző csoport azt állapítja meg, hogy a biztonsági szabályzattól való eltérés áll fenn, az EKB írásban megadja a gyártónak ezeket az eltéréseket attól a naptól számított 10 EKB-munkanapon belül, amikor az induló (vagy adott esetben a kiegészítő) biztonsági ellenőrzés befejeződött. A gyártónak a levél kézhezvételétől számítva 10 EKB-munkanap áll rendelkezésére, hogy írásban közölje az EKB-val a levél tartalmára vonatkozó észrevételeit, valamint a gyártó által javasolt biztonsági előírásokat vagy fejlesztéseket.
   (5)   A biztonsági ellenőrző csoport jelentéstervezetben fekteti le megállapításait, figyelembe véve a gyártótól a (4) bekezdésnek megfelelően kapott észrevételeket. A jelentéstervezet különösen az alábbiakra vonatkozó részleteket tartalmazza:

               a)

               a gyártási helyszínen bevezetett, a biztonsági szabályzatnak megfelelő biztonsági előírások;

               b)

               a biztonsági szabályzathoz képest a csoport által azonosított szabálytalanságok;

               c)

               a gyártó által a vizsgálat során tett intézkedések;

               d)

               a gyártó által javasolt biztonsági előírások vagy fejlesztések, és kiegészítő biztonsági ellenőrzés elvégzésének esetében a biztonsági ellenőrző csoport arra vonatkozó értékelése, hogy ezek az előírások vagy fejlesztések bevezetésre kerültek-e; és

               e)

               a biztonsági ellenőrző csoport értékelése arra vonatkozóan, hogy teljes vagy ideiglenes biztonsági akkreditációt kell-e adni a 3. és 4. cikkben megállapított követelményeknek megfelelően.

         (6)   A jelentéstervezetet meg kell küldeni a gyártónak az induló (vagy adott esetben a kiegészítő) biztonsági ellenőrzés befejezésétől számított 30 EKB-munkanapon belül. A gyártónak a jelentéstervezet kézhezvételétől számítva 30 EKB-munkanap áll rendelkezésére a jelentésre észrevételek megtételére. Az EKB a 7. cikk szerinti döntés meghozatala előtt véglegesíti a jelentéstervezetet, figyelembe véve a gyártó észrevételeit.
   7. cikk
   Határozat a biztonsági akkreditációról
   (1)   Az EKB írásban értesíti a gyártót a biztonsági akkreditáció iránti kérésre vonatkozó döntéséről az azt követő 30 EKB-munkanapon belül, hogy kézhez vette a gyártó jelentéstervezetre tett észrevételeit, vagy pedig hogy az ilyen észrevételek megtételére a 6. cikk (6) bekezdése szerint nyitva álló határidő eltelt. Ez a határozat egyértelműen meghatározza a következőket:

               a)

               a határozat indokai;

               b)

               a gyártó;

               c)

               a gyártási helyszínen végzett, az euro biztonságos kezelést igénylő elemeivel kapcsolatos tevékenység, amelyre a biztonsági akkreditációt megadták;

               d)

               az, hogy teljes vagy ideiglenes biztonsági akkreditációt adtak-e, és az ideiglenes biztonsági akkreditáció esetében a lejárat napja;

               e)

               a megsemmisítésre szolgáló külön létesítményre vonatkozó előírások, ha a tervek szerint ilyen megsemmisítésre sor kerülhet;

               f)

               az euro biztonságos kezelést igénylő azon elemei, amelyre a biztonsági akkreditációt megadták; és

               g)

               a fenti a)–f) pont alatti kérdések tekintetében kikötött külön feltételek.

         A határozat a 6. cikk (6) bekezdésében említett és a határozathoz csatolt végleges jelentésben szereplő információkon alapul. A biztonsági akkreditáció megadására vonatkozó határozat tartalmazza a biztonsági szabályzatból az euro biztonságos kezelést igénylő azon elemeinek szállítására vonatkozó rész másolatát is, amelyre az akkreditációt megadták.
   (2)   Ha a biztonsági akkreditáció iránti kérést elutasítják, illetve ha a gyártó teljes biztonsági akkreditációt kér, de csak ideiglenes biztonsági akkreditációt kap, a gyártó megindíthatja a 17. cikkben megállapított felülvizsgálati eljárást.
   III.   SZAKASZ
   FOLYAMATOS KÖTELEZETTSÉGEK
   8. cikk
   Az akkreditált gyártók és az EKB folyamatos kötelezettségei
   (1)   Az akkreditált gyártó írásban és indokolatlan késedelem nélkül tájékoztatja az EKB-t a következőkről:

               a)

               a gyártó vonatkozásában felszámolást célzó bármely eljárás vagy átszervezés, illetve ezeknek megfelelő más eljárás megindítása;

               b)

               a felszámoló, csődgondnok, végelszámoló vagy hasonló funkciójú tisztviselő gyártóhoz történő kinevezése;

               c)

               az euro biztonságos kezelést igénylő azon tevékenységeinek kiszervezésére vagy alvállalkozásba adására vonatkozó szándék, amelyre a gyártó akkreditációval rendelkezik;

               d)

               a biztonsági akkreditáció után végrehajtott minden olyan változás, amely érinti vagy érintheti azokat a biztonsági előírásokat, amelyekre a biztonsági akkreditáció kiterjed; vagy

               e)

               az akkreditált gyártó irányításában a tulajdonosi szerkezet változásának megfelelően vagy más módon bekövetkezett minden változás.

         (2)   Az EKB tájékoztatja az akkreditált gyártókat a biztonsági szabályzat minden olyan változásáról, amelyek az euro biztonságos kezelést igénylő elemeivel kapcsolatos azon tevékenységet érintik, amelyre a gyártók biztonsági akkreditációt kaptak.
   IV.   SZAKASZ
   NYOMON KÖVETŐ BIZTONSÁGI ELLENŐRZÉSEK
   9. cikk
   Nyomon követő biztonsági ellenőrzések eljárása
   (1)   Az EKB a teljes vagy ideiglenes biztonsági akkreditáció gyártónak történt megadását követően nyomon követő biztonsági ellenőrzéseket hajt végre az akkreditált gyártási helyszíneken.
   (2)   A nyomon követő biztonsági ellenőrzések elvégezhetőek előzetes értesítést követően vagy anélkül is. Az ellenőrzéseket munkanapon, helyi idő szerint 08.00 és 18.00 óra között kell végrehajtani, amennyiben a gyártóval ettől eltérő időpontról nem született megállapodás. Az előzetes értesítést követő ellenőrzés esetében az EKB értesíti a gyártót az ellenőrzés időpontjáról és megküld a gyártó részére egy ellenőrzés előtti kérdőívet, legalább 30 EKB-munkanappal az ellenőrzés előtt. A gyártó a kérdőívet kitölti és legalább az ellenőrzés előtt 10 EKB-munkanappal visszaküldi az EKB-nak.
   (3)   A 6. cikk (2)–(4) bekezdése és a 6. cikk (5) bekezdése az a) pont kivételével megfelelően alkalmazandó a nyomon követő ellenőrzések tekintetében. Emellett az ellenőrző csoport jelentése részletesen tartalmazza a következőket: a biztonsági ellenőrző csoport értékelése arról, hogy a továbbiakban is érvényben maradjon-e a teljes vagy ideiglenes biztonsági akkreditáció, illetve az EKB-nak meg kell-e hoznia a 12–14. cikkben említett határozatokat. Ha az ellenőrző csoport megítélése szerint a 15. cikket kell alkalmazni, jelentésében szerepelnie kell az indokoknak, a 6. cikk (4) bekezdésében említett EKB-levélnek megfelelően. A biztonsági ellenőrző csoport ilyen intézkedésekre vonatkozó javaslatának arányban kell állnia a szabálytalanság súlyával.
   (4)   A jelentéstervezetet meg kell küldeni a gyártónak a nyomon követő biztonsági ellenőrzés befejezésétől számított 30 EKB-munkanapon belül. A gyártónak a jelentéstervezet kézhezvételétől számítva 15 EKB-munkanap áll rendelkezésére a jelentésre észrevételek megtételére. Az EKB a gyártó 10. cikk szerinti tájékoztatása előtt véglegesíti a jelentéstervezetet a nyomon követő biztonsági ellenőrzés eredménye tekintetében, figyelembe véve a gyártó észrevételeit.
   10. cikk
   Nyomon követő biztonsági ellenőrzések eredménye
   (1)   Ha a 9. cikkben említett jelentés azt állapítja meg, hogy nem áll fenn szabálytalanság, a biztonsági ellenőrző csoport tájékoztatja a gyártót a nyomon követő ellenőrzés kedvező lezárásáról.
   (2)   Ha a 9. cikkben említett jelentés olyan szabálytalanságot állapít meg, amely a biztonsági ellenőrző csoport szerint nem jelent azonnali és súlyos fenyegetést az eurobankjegyek vagy összetevőik sértetlenségére, a gyártó teljes vagy ideiglenes biztonsági akkreditációja érintetlen marad.
   (3)   A (2) bekezdés szerinti esetben a biztonsági ellenőrző csoport tájékoztatja a gyártót:

               a)

               szabálytalanságok előfordulásáról;

               b)

               arról a tényről, hogy az EKB pillanatnyilag nem szándékozik meghozni a 12–15. cikkben meghatározott határozatokat; és

               c)

               arról, hogy a szabálytalanságot az annak súlyához igazodó határidőn belül orvosolnia kell.

         (4)   Ha a 9. cikkben említett jelentés olyan szabálytalanság előfordulását állapítja meg, amely az EKB részéről a 12–15. cikkben meghatározott határozatok egyikének meghozatalát igényli, az EKB ezt a döntést a 11. cikkben megállapított eljárásnak megfelelően és határidőn belül hozza meg.
   (5)   Az (1)–(3) bekezdésben meghatározott helyzetekkel kapcsolatban a biztonsági ellenőrző csoportnak írásban kell tájékoztatnia a gyártót az ellenőrzés eredményéről a 9. cikk (4) bekezdésében említett jelentéstervezetre a gyártó által tett észrevételek kézhezvételétől vagy pedig az e bekezdés alapján észrevételek megtételére nyitva álló határidő elteltétől számított 20 EKB-munkanapos határidőn belül. A biztonsági ellenőrző csoport a gyártónak szóló értesítéshez mellékeli a véglegesített jelentést.
   V.   SZAKASZ
   A SZABÁLYTALANSÁG KÖVETKEZMÉNYEI
   11. cikk
   Döntéshozatali eljárás
   (1)   A 12–15. cikkben említett bármely határozat meghozatalakor az EKB:

               a)

               értékeli a szabálytalanságot, figyelembe véve a 9. cikk (4) bekezdésében említett végleges jelentést; és

               b)

               az attól számított 30 EKB-munkanapon belül, hogy kézhez vette a gyártó által a 9. cikk (4) bekezdésében említett jelentéstervezetre tett észrevételeket, írásban tájékoztatja a gyártót a meghozott döntésről, részletezve az alábbiakat:

                           i.

                           a szabálytalanság előfordulása;

                           ii.

                           az a gyártási helyszín, az euro biztonságos kezelést igénylő azon eleme, valamint az euro biztonságos kezelést igénylő elemeivel kapcsolatos azon tevékenység, amelyre a határozat vonatkozik;

                           iii.

                           a határozat hatályba lépésének napja; és

                           iv.

                           a határozat indokai.

         (2)   Minden esetben, amennyiben az EKB a 13–15. cikk szerinti határozatot hoz, a határozatnak arányban kell állnia a szabálytalanság súlyával. Az EKB a meghozott határozatról, annak hatóköréről és időbeli hatályáról tájékoztathatja az NKB-kat és az összes akkreditált gyártót, és ilyen esetben megadja azt is, hogy az NKB-k értesítést fognak kapni arról, ha a gyártó jogállásában további változás következik be.
   12. cikk
   Figyelmeztető határozat
   (1)   Ha: a) a 9. cikk (4) bekezdésében említett végleges jelentés legalább a 10. cikk (2) bekezdésében körülírt típusú szabálytalanság egy előfordulását állapítja meg; és b) ezt a típusú szabálytalanságot két alkalommal állapították meg a gyártási helyszínen végzett utolsó három biztonsági ellenőrzés alkalmával (függetlenül attól, hogy azok a biztonsági szabályzat ugyanazon rendelkezéséhez kapcsolódnak-e), az EKB figyelmeztető határozatot ad ki a gyártóval szemben.
   (2)   Az (1) bekezdés szerint kiadott írásbeli figyelmeztetésben szerepel, hogy ha előfordul a 10. cikk (2) bekezdésében említett típusú további szabálytalanság (függetlenül attól, hogy az a biztonsági szabályzat ugyanazon rendelkezéséhez kapcsolódik-e, mint a korábban előfordult szabálytalanságok), az EKB meg fogja hozni a 14. cikk szerinti határozatot.
   13. cikk
   A teljes biztonsági akkreditáció felfüggesztése új megrendelések tekintetében
   Ha a 9. cikkben említett végleges jelentés olyan szabálytalanságot állapít meg, amely a biztonsági ellenőrző csoport szerint azonnali és súlyos fenyegetést jelent az eurobankjegyek vagy összetevőik biztonságára, de a gyártó a biztonsági ellenőrzés során igazolni tudta, hogy nem fordult elő az euro biztonságos kezelést igénylő elemeinek elvesztése, eltulajdonítása vagy nyilvánosságra hozatala, az EKB határozatot hoz, amelyben:

               a)

               ésszerű határidőt állapít meg a gyártó számára a szabálytalanság orvoslására;

               b)

               felfüggeszti a gyártó teljes biztonsági akkreditációját az euro biztonságos kezelést igénylő, szóban forgó elemeinek tekintetében új megrendelések elfogadása vonatkozásában (ideértve az euro biztonságos kezelést igénylő adott eleméhez kapcsolódó pályázati eljárásokon való részvételt) az a) pontban megadott határidő lejártáig; és

               c)

               közli, hogy a gyártó teljes biztonsági akkreditációja automatikusan visszavonásra kerül az a) pontban említett határidő lejáratakor, amennyiben a gyártó a határidő lejárata előtt nem igazolja az EKB-nak, hogy a szabálytalanság előfordulása orvoslást nyert.

         14. cikk
   A teljes vagy ideiglenes biztonsági akkreditáció visszavonása
   (1)   Az EKB a következő körülmények fennállása esetén hoz határozatot a gyártó teljes biztonsági akkreditációjának visszavonásáról:

               a)

               amennyiben a 9. cikk (4) bekezdésében említett végleges jelentés a biztonsági szabályzat olyan be nem tartását állapítja meg, ami:

                           i.

                           azonnali és súlyos fenyegetésnek minősül az eurobankjegyek és összetevőik biztonsága tekintetében és a gyártó a biztonsági ellenőrzés során nem igazolta, hogy nem fordult elő az euro biztonságos kezelést igénylő elemeinek elvesztése, eltulajdonítása vagy nyilvánosságra hozatala;

                           ii.

                           azt jelzi a biztonsági ellenőrző csoport számára, hogy az EKB-t a 13. cikk szerinti határozat meghozatalára indító szabálytalanság orvoslása nem történt az EKB határozatában megállapított határidőn belül; vagy

                           iii.

                           ugyanolyan típusú szabálytalanság, mint amelynek vonatkozásában már sor került figyelmeztetés kiadására a 12. cikk szerint; vagy

               b)

               amennyiben:

                           i.

                           a gyártó megtagadja a biztonsági ellenőrző csoport számára a gyártási helyszínre történő azonnali belépést;

                           ii.

                           a 3. cikk (1) bekezdésének, a 3. cikk (5) bekezdésének vagy a 3. cikk (6) bekezdésének megszegése esetén; vagy

                           iii.

                           minden más olyan ok fennállása esetén, aminek alapján az EKB ésszerűen feltételezheti, hogy a gyártó magatartása kockára teheti az eurobankjegyek mint fizetőeszköz sértetlenségét.

         (2)   Az EKB a következő körülmények fennállása esetén hoz határozatot a gyártó ideiglenes biztonsági akkreditációjának visszavonásáról:

               i.

               a 4. cikk (4) bekezdésének megszegése esetén; vagy

               ii.

               minden más olyan ok fennállása esetén, aminek alapján az EKB ésszerűen feltételezheti, hogy a gyártó magatartása kockára teheti az eurobankjegyek mint fizetőeszköz sértetlenségét.

         (3)   Az EKB a visszavonásról szóló határozatában meghatározza azt a napot, amelyet követően a gyártó ismét kérelmezheti az 5. cikk értelmében a teljes vagy ideiglenes biztonsági akkreditációt.
   (4)   Amennyiben a visszavonást követően az euro biztonságos kezelést igénylő elemeinek a gyártó általi birtoklása kockára teheti az eurobankjegyek mint fizetőeszköz sértetlenségét, az EKB kötelezheti a gyártót intézkedések megtételére – úgy mint az euro biztonságos kezelést igénylő meghatározott elemeinek az EKB-hoz vagy valamely NKB-hoz történő beszállítása vagy megsemmisítése – annak biztosítására, hogy a visszavonás hatálybalépését követően a gyártónak ne legyen birtokában az euro biztonságos kezelést igénylő ilyen eleme.
   15. cikk
   Az euro biztonságos kezelést igénylő elemeivel kapcsolatos tevékenység rendkívüli körülmények között történő felfüggesztésére szolgáló eljárás
   (1)   Rendkívüli körülmények között, amennyiben a biztonsági ellenőrző csoport olyan szabálytalanság előfordulását állapítja meg, amelyet olyan súlyosnak tekint, hogy azonnali intézkedés hiányában az eurobankjegyek mint fizetőeszközök sértetlensége veszélybe kerülhet, a biztonsági ellenőrző csoport azonnali hatállyal felfüggeszti az euro biztonságos kezelést igénylő elemeivel kapcsolatos, szóban forgó tevékenységet. Az ilyen felfüggesztésnek arányban kell állnia a szabálytalanság előfordulásának súlyával. A biztonsági ellenőrző csoport kötelezheti az akkreditált gyártót a 14. cikk (4) bekezdésében említett intézkedések megtételére annak biztosítására, hogy a felfüggesztés ideje alatt ne legyen birtokában az euro biztonságos kezelést igénylő ilyen eleme. Az akkreditált gyártó megad a biztonsági ellenőrző csoportnak minden információt minden más olyan gyártóról, amelyet vevőként vagy szállítóként a felfüggesztés közvetlenül érinthet.
   (2)   Az EKB az (1) bekezdés szerinti felfüggesztést követő lehető legrövidebb időn belül értékeli az intézkedést és meghozza a 12. vagy 14. cikkben említett határozatot vagy dönt a felfüggesztés megszüntetéséről. Az EKB e határozat meghozatalakor a 11. cikkben megállapított eljárást követi.
   16. cikk
   Az EKB biztonsági akkreditációs nyilvántartása
   (1)   Az EKB nyilvántartást vezet a biztonsági akkreditációkról. A nyilvántartás a következőket tartalmazza:

               a)

               a teljes vagy ideiglenes biztonsági akkreditációban részesített gyártók és a megfelelő gyártási helyszínek listája;

               b)

               minden egyes gyártási helyszín tekintetében az euro biztonságos kezelést igénylő elemével kapcsolatos azon tevékenység, illetve az euro biztonságos kezelést igénylő azon eleme (elemei) megjelölése, amelyre teljes vagy ideiglenes biztonsági akkreditációt adtak;

               c)

               a 7. cikk (1) bekezdésének g) pontja szerinti külön feltételek jelzése; és

               d)

               az ideiglenes biztonsági akkreditáció lejáratának rögzítése.

         (2)   Az EKB valamennyi NKB és más akkreditált gyártók számára hozzáférhetővé teszi a nyilvántartásban szereplő információkat.
   (3)   Ha az EKB a 13. cikk szerinti határozatot hoz, rögzítenie kell az intézkedés időtartamát és valamennyi változást a gyártó neve, az érintett gyártási helyszín, valamint az euro biztonságos kezelést igénylő érintett eleme és az euro biztonságos kezelést igénylő elemeivel kapcsolatos érintett tevékenység tekintetében.
   (4)   Ha az EKB a 14. cikk szerinti határozatot hoz, törli a nyilvántartásból a gyártó nevét, a gyártási helyszínt, az euro biztonságos kezelést igénylő elemét és az euro biztonságos kezelést igénylő elemeivel kapcsolatos tevékenységet.
   (5)   Ha az euro biztonságos kezelést igénylő elemeivel kapcsolatos tevékenység felfüggesztésére a 15. cikk értelmében rendkívüli körülmények között került sor, az EKB tájékoztatja a felfüggesztésről az összes potenciálisan érintett, a 15. cikk (1) bekezdésében említett harmadik személy gyártót, és arról, hogy a felfüggesztett akkreditált gyártó jogállása tekintetében további információkat azt követően adnak, hogy az EKB értékelte a felfüggesztést és meghozta a 15. cikk (2) bekezdése szerinti határozatot.
   VI.   SZAKASZ
   ZÁRÓ RENDELKEZÉSEK
   17. cikk
   Felülvizsgálati eljárás
   (1)   Ha az EKB határozatot hozott:

               i.

               a biztonsági akkreditációs eljárás megindításának megtagadásáról;

               ii.

               teljes vagy ideiglenes biztonsági akkreditáció megadásának megtagadásáról;

               iii.

               a teljes biztonsági akkreditáció iránti kérelemre ideiglenes biztonsági akkreditáció megadásáról; vagy

               iv.

               a 12–15. cikk alapján,

         a gyártó a határozat kézhezvételétől számított 30 EKB-munkanapon belül írásbeli kérelmet nyújthat be a határozat felülvizsgálatára a Kormányzótanácshoz. A gyártó megindokolja kérését, és a kérelemben megadja az azt alátámasztó valamennyi információt.
   (2)   Ha a gyártó a felülvizsgálat iránti kérelemben azt kifejezetten kéri és megindokolja, a Kormányzótanács felfüggesztheti a felülvizsgálat alatt álló határozat alkalmazását.
   (3)   A Kormányzótanács a gyártó kérelmére figyelemmel felülvizsgálja a határozatot és a határozatot indokai megadásával írásban közli a gyártóval, a kérelem kézhezvételétől számított két hónapon belül.
   (4)   Az (1) és a (3) bekezdés alkalmazása nem érinti a Szerződés 230. cikke és 232. cikke szerinti jogokat.
   18. cikk
   A módosítások következtében szükséges változtatás
   Az EKB/2004/18 iránymutatás 7. cikke (1) bekezdésének c) pontja helyébe a következő szöveg lép:

               „c)

               az EKB teljes vagy ideiglenes biztonsági akkreditációt ad a nyomdáknak az eurobankjegyek tekintetében az euro biztonságos kezelést igénylő elemeit előállítók biztonsági akkreditációs eljárásairól szóló, 2008. május 15-i EKB/2008/3 határozatnak megfelelően, és a Kormányzótanács megerősíti alkalmasságukat, az Igazgatóság által a következőknek való megfelelés tekintetében elvégzett érékelés alapján eljárva:

                           i.

                           az Igazgatóság által a Bankjegybizottság álláspontját figyelembe véve külön meghatározott EBQR;

                           ii.

                           az Igazgatóság által a Bankjegybizottság álláspontját figyelembe véve külön meghatározott egészségügyi és biztonsági követelmények; és

                           iii.

                           az Igazgatóság által a Bankjegybizottság álláspontját figyelembe véve külön meghatározott, az eurobankjegyek környezetbarát előállítására vonatkozó követelmények”.

         19. cikk
   Hatálybalépés
   Ez a határozat 2008. június 2-án lép hatályba.

      Kelt Frankfurt am Mainban, 2008. május 15-én.

            az EKB Kormányzótanácsa nevében

         Jean-Claude TRICHET

      (1)  HL L 320., 2004.10.21., 21. o.